《寄郑器先一首》
宋代·王阮

与子如兄弟，为人痛疾雠。
暂时离别去，且欲谤谗休。
敢忘秦方瘠，深知越共舟。
少须三迳就，他日再追游。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。